Drie vas wat glo amptenaar wou laat vermoor(Argieffoto) Drie verdagtes is tydens ŉ spesiale operasie in hegtenis geneem nadat hulle glo saamgesweer het om ŉ munisipale amptenaar te laat vermoor. Volgens kol. Sibongile Soci, polisiewoordvoerder, is die taktiese reaksie-eenheid in Bityi in die Oos-Kaap versoek om bystand te verleen in die ondersoek na ŉ beweerde sameswering om ŉ amptenaar van die Mhlontlo-munisipaliteit te laat vermoor. “Nadat daar met beamptes van misdaadintelligensie vergader is, is besluit dat twee beamptes hulle as huurmoordenaars sou voordoen. “Die beamptes het ŉ ontmoeting met die verdagtes gereël en die span van die taktiese reaksie-eenheid is in die Northcrest-omgewing in Mthatha ontplooi waar die vergadering sou plaasvind.” Volgens Soci het die beamptes ŉ voertuig met drie insittendes opgemerk en hulle voorgekeer. “Die verdagtes, tussen 27 en 29 jaar oud, is in hegtenis geneem.” Daar is op twee 9 mm-pistole en ammunisie beslag gelê. Die verdagtes sal Maandag in die Qumbu-landdroshof verskyn op aanklag van sameswering om moord te pleeg.